Med knap 70 stande og adskillige workshops og foredrag var der rigeligt at se til ved Holistisk Høstfestival i Aalborg. Arrangør Tanja Hughes har ikke før prøvet kræfter med en messe, men har nu altså startet Holistisk Høstfestival med sit nye firma Cheerleaders. - Jeg synes, vi har behov for en holistisk event her om efteråret, sige Tanja Hughes og fortsætter: - Det er også cirka nu, at vejret begynder at blive dårligt, og så er det godt at have en messe at gå til. Meget at opleve Til Holistisk Høstfestival kan man opleve alt fra mjød og brugskunst til healing og clairvoyance. Det er festivalens ønske at sætte fokus på spiritualitet, alternative behandlinger, velvære og selvkærlighed. Og det skal ske ved de mange stande, hvor man kan prøve forskellige behandlinger, men man kan også kigge forbi markedsstandene, hvor der kan købes krystaller, smykker, mjød og marmelade. - Efteråret er en meget spirituel tid, for det er nu, naturen går til ro, og bladene falder ned af træerne, så jeg håber, at vi får en god holistiske efterårsfest, for vi vil gerne give folk en festlig og opløftende stemning, siger arrangør Tanja Hughes. Selvom den holistiske høstfestival er noget helt nyt, er Tanja Hughes glad for, at der er kommet omkring 1500 gæster i løbet af weekenden. - Jeg tror, at når messen er overstået, og vi kommer til næste uge, så er vi allerede klar til næste år, siger hun. Se reportagen fra Holistisk Høstfestival her:

Opsummering:
I Gigantium i Aalborg har der weekenden igennem været holistisk høstfestival for nordjyderne.